ಯುವಜನ ವ್ಯವಹಾರಗಳು ಮತ್ತು ಕ್ರೀಡಾ ಸಚಿವಾಲಯ
ಯೂತ್20 ಇಂಡಿಯಾದ ಶ್ವೇತಪತ್ರ – ಹಿನ್ನೆಲೆ
ಕೇಂದ್ರ ಯುವ ವ್ಯವಹಾರಗಳು ಮತ್ತು ಕ್ರೀಡೆ ಮತ್ತು ವಾರ್ತಾ ಮತ್ತು ಪ್ರಸಾರ ಖಾತೆ ಸಚಿವ ಶ್ರೀ ಅನುರಾಗ್ ಸಿಂಗ್ ಠಾಕೂರ್ ಅವರು ಇಂದು ಗುವಾಹಟಿಯಲ್ಲಿ ಯೂತ್20 ಇಂಡಿಯಾದ ಶ್ವೇತಪತ್ರವನ್ನು ಬಿಡುಗಡೆ ಮಾಡಿದರು.
ಜಿ20 ಮತ್ತು ಅದರಾಚೆಗಿನ ಐದು ವಿಷಯಗಳಿಗೆ ಸಂಬಂಧಿಸಿದಂತೆ ವಾಸ್ತವತೆಯನ್ನು ತೋರಿಸುವುದು ಶ್ವೇತಪತ್ರದ ಕಲ್ಪನೆಯಾಗಿದೆ. ಇದು ಐದು ವಿಷಯ  ಗಳ ಮೇಲೆ ಭಾರತದ ಕೆಲವು ಆಡಳಿತದ ಯಶೋಗಾಥೆಗಳನ್ನು ಬಿಂಬಿಸುವ 'ದಿ ಇಂಡಿಯಾ ವೇ' ಎಂಬ ವಿಭಾಗವನ್ನು ಸಹ ಒಳಗೊಂಡಿದೆ.
ಥೀಮ್ 1: ಕೆಲಸದ ಭವಿಷ್ಯ: ಉದ್ಯಮ 4.0, ನಾವೀನ್ಯತೆ ಮತ್ತು 21 ನೇ ಶತಮಾನದ ಕೌಶಲ್ಯಗಳು
ಕೋವಿಡ್-19 ಸಾಂಕ್ರಾಮಿಕವು ವ್ಯಾಪಕವಾದ ಲಾಕ್ಡೌನ್ಗಳು ಮತ್ತು ಆರ್ಥಿಕ ಅಡಚಣೆ ಸೇರಿದಂತೆ ಕೆಲಸದ ಜಗತ್ತಿನಲ್ಲಿ ಅಪಾರ ಬದಲಾವಣೆಗಳನ್ನು ತಂದಿದೆ. ಆದಾಗ್ಯೂ, ಇದು ಉದ್ಯೋಗ ಮತ್ತು ಬೆಳವಣಿಗೆಗೆ ವಿಶೇಷವಾಗಿ, ಡಿಜಿಟಲ್ ಪರಿವರ್ತನೆ ಮತ್ತು ಕೌಶಲ್ಯ ಅಭಿವೃದ್ಧಿಯಲ್ಲಿ ಹೂಡಿಕೆಯನ್ನು ಸ್ವೀಕರಿಸಿದ ಕೈಗಾರಿಕೆಗಳಲ್ಲಿ ಹೊಸ ಅವಕಾಶಗಳನ್ನು ತೆರೆದಿದೆ.
ತಂತ್ರಜ್ಞಾನ, ದತ್ತಾಂಶ ವಿಶ್ಲೇಷಣೆ ಮತ್ತು ಯಾಂತ್ರೀಕರಣದ ಮೇಲೆ ತನ್ನ ಗಮನವನ್ನು ಕೇಂದ್ರೀಕರಿಸಿದ ಉದ್ಯಮ 4.0 ರ ಪ್ರಗತಿಯು ಕೆಲಸಗಾರರಿಗೆ ಹೊಸ ಕೌಶಲ್ಯಗಳನ್ನು ಕಲಿಯಲು, ತಮ್ಮ ವೃತ್ತಿಜೀವನವನ್ನು ಮರು-ಆವಿಷ್ಕರಿಸಲು ಹೊಸ ಸಾಧ್ಯತೆಗಳನ್ನು ಸೃಷ್ಟಿಸಿದೆ. ಈ ಹೊಸ ಪರಿಸರದಲ್ಲಿ ಯಶಸ್ಸಿಗೆ ಹೊಸ ಕಲಿಕೆ, ಮರು ಕಲಿಕೆ ಮತ್ತು ಮರು ಕೌಶಲ್ಯ  ತತ್ವವು ಅವಶ್ಯಕವಾಗಿದೆ.
ಜಾಗತಿಕವಾಗಿ, 'ಅನ್ಲರ್ನ್, ರಿಲರ್ನ್ ಮತ್ತು ರಿಸ್ಕಿಲ್ ತತ್ವದ ಮೂಲಕ ಕಾರ್ಯಪಡೆಯನ್ನು ಸಿದ್ಧಪಡಿಸುವುದು' ಎಂಬ ಥೀಮ್ ಭಾಗವಾಗಿ 21 ನೇ ಶತಮಾನದ ಕೌಶಲ್ಯಗಳನ್ನು ನೀಡಲು ವಿವಿಧ ಪ್ರಯತ್ನಗಳನ್ನು ಮಾಡಲಾಗುತ್ತಿದೆ. ಡಿಜಿಟಲ್ ಯುಗದಲ್ಲಿ ಯಶಸ್ವಿಯಾಗಲು ಮತ್ತು ಬದಲಾಗುತ್ತಿರುವ ಉದ್ಯೋಗ ಮಾರುಕಟ್ಟೆಗೆ ಹೊಂದಿಕೊಳ್ಳಲು ಅಗತ್ಯವಾದ ಕೌಶಲ್ಯಗಳೊಂದಿಗೆ ಉದ್ಯೋಗಿಗಳನ್ನು ಸಜ್ಜುಗೊಳಿಸುವುದು ಈ ಪ್ರಯತ್ನಗಳ ಗುರಿಯಾಗಿದೆ.
ಎಂಎಸ್ಎಂಇ  ವಲಯವು ಇಂದು ಯುವಜನರ ಅನುಕೂಲಕ್ಕಾಗಿ ಉದ್ಯಮಗಳು, ಖಾಸಗಿ ವಲಯ ಮತ್ತು ಸಂಶೋಧನಾ ಸಂಸ್ಥೆಗಳ ನಡುವಿನ ಸಹಕಾರವನ್ನು ಉತ್ತೇಜಿಸುವಲ್ಲಿ ನಿರ್ಣಾಯಕ ಪಾತ್ರವನ್ನು ವಹಿಸುತ್ತದೆ. ಇವುಗಳು ಸಾಮಾನ್ಯವಾಗಿ ಹೆಚ್ಚು ಹೊಂದಾಣಿಕೆಯಿಂದ ಕೂಡಿರುತ್ತವೆ ಮತ್ತು ಸ್ಥಳೀಯ ಮಾರುಕಟ್ಟೆ ಪರಿಸ್ಥಿತಿಗಳಿಗೆ ಸ್ಪಂದಿಸುತ್ತವೆ. ತ್ವರಿತವಾಗಿ ಹೊಸ ತಂತ್ರಜ್ಞಾನಗಳು ಮತ್ತು ವ್ಯವಹಾರ ಮಾದರಿಗಳನ್ನು ಅಳವಡಿಸಿಕೊಳ್ಳುತ್ತವೆ.
ಭಾರತ ಸರ್ಕಾರದ ಯೋಜನೆಗಳಾದ ಸ್ಕಿಲ್ ಇಂಡಿಯಾ, ಡಿಜಿಟಲ್ ಇಂಡಿಯಾ ಮತ್ತು ಮುದ್ರಾ ಯೋಜನೆಗಳು ಲಕ್ಷಾಂತರ ಭಾರತೀಯರ ಜೀವನದಲ್ಲಿ ಸಂಪೂರ್ಣ ಬದಲಾವಣೆ ತಂದಿವೆ. 2014 ರಲ್ಲಿ ಮಾನ್ಯತೆ ಪಡೆದ ಕೆಲವು ನೂರು ಸ್ಟಾರ್ಟ್ಅಪ್ಗಳು ಮಾತ್ರ ಇದ್ದವು, ಇಂದು 80,000 ಕ್ಕೂ ಹೆಚ್ಚು ಸ್ಟಾರ್ಟ್ಅಪ್ಗಳು. ಭಾರತವು ಬಹಳ ದೂರ ಸಾಗಿದೆ.
ಕಳೆದ ಕೆಲವು ವರ್ಷಗಳಲ್ಲಿ ಭಾರತದಲ್ಲಿ ಡಿಜಿಟಲ್ ಆಡಳಿತವು ಬಲ ಪಡೆದುಕೊಂಡಿದೆ. ಕಳೆದ ವರ್ಷದ ಮೂರನೇ ತ್ರೈಮಾಸಿಕದಲ್ಲಿ, ನಮ್ಮ ದೇಶದಲ್ಲಿ 38.3 ಲಕ್ಷ ಕೋಟಿ ರೂಪಾಯಿ ಮೌಲ್ಯದ 23 ಬಿಲಿಯನ್ ಡಿಜಿಟಲ್ ಪಾವತಿಗಳು ದಾಖಲಾಗಿವೆ, ಇದು ಪ್ರಧಾನಿ ಮೋದಿ ಅವರ ಕಲ್ಪನೆಯ ನವ ಭಾರತಕ್ಕೆ ಸಾಕ್ಷಿಯಾಗಿದೆ.
ಥೀಮ್ 2: ಹವಾಮಾನ ಬದಲಾವಣೆ ಮತ್ತು ವಿಪತ್ತು ಅಪಾಯ ಕಡಿತ: ಸುಸ್ಥಿರತೆಯನ್ನು ಜೀವನ ಮಾರ್ಗವನ್ನಾಗಿ ಮಾಡುವುದು.
ಮಕ್ಕಳು ಮತ್ತು ಯುವಜನರು ಹವಾಮಾನ ಬದಲಾವಣೆಯ ಬಲಿಪಶುಗಳು ಮಾತ್ರವಲ್ಲ, ಅವರು ಹವಾಮಾನ ಕ್ರಿಯೆಗೆ ಮೌಲ್ಯಯುತ ಕೊಡುಗೆದಾರರೂ ಆಗಿದ್ದಾರೆ. ಚಾಲ್ತಿಯಲ್ಲಿರುವ 'ಹಸಿರು' ಚೇತರಿಕೆಗೆ ವೃತ್ತಿಪರ ಕೊಡುಗೆದಾರರಾಗಲು ಯುವಜನತೆಗೆ ಅಪಾರ ಅವಕಾಶವಿದೆ.
ಹವಾಮಾನ ಬಿಕ್ಕಟ್ಟಿನ ವಿಷಯಗಳನ್ನು ಪರಿಹರಿಸಲು ಗ್ಲಾಸ್ಗೋದಲ್ಲಿ ನಡೆದ ಸಿಒಪಿ 26 ರಲ್ಲಿ ಭಾರತದ ಗೌರವಾನ್ವಿತ ಪ್ರಧಾನ ಮಂತ್ರಿ ನರೇಂದ್ರ ಮೋದಿ ಅವರು ಮಿಷನ್ ಲೈಫ್ ಪರಿಕಲ್ಪನೆಯನ್ನು ಪರಿಚಯಿಸಿದರು, ಅದು ಪರಿಸರವನ್ನು ರಕ್ಷಿಸಲು ಮತ್ತು ಸಂರಕ್ಷಿಸಲು ಕ್ರಮ ಕೈಗೊಳ್ಳಲು ವ್ಯಕ್ತಿಗಳು ಮತ್ತು ಗುಂಪುಗಳಿಗೆ ಕರೆ ನೀಡುತ್ತದೆ. ಈ ಮಿಷನ್ ಅನ್ನು 'P3- ಪ್ರೊ ಪೀಪಲ್ ಪ್ಲಾನೆಟ್' ಎಂಬ ಮನೋಭಾವದೊಂದಿಗೆ ಪರಿಕಲ್ಪನೆ ಮಾಡಲಾಗಿದೆ. ತತ್ವಗಳು ಸರಳವಾದರೂ ಪರಿಣಾಮಕಾರಿಯಾಗಿವೆ. ‘ಗ್ರಹದ, ಗ್ರಹದಿಂದ ಮತ್ತು ಗ್ರಹಕ್ಕಾಗಿ ಜೀವನಶೈಲಿ ಎಂಬ ತತ್ವವು, ಹವಾಮಾನ ಬದಲಾವಣೆಯ ವಿರುದ್ಧ ಪ್ರತಿರೋಧವನ್ನು ಪ್ರಜಾಪ್ರಭುತ್ವದ ತತ್ವಗಳೊಂದಿಗೆ ಬಲಗೊಳಿಸುತ್ತದೆ.
ಭಾರತದ ಎಲ್ ಪಿ ಜಿ ಮತ್ತು ಎಲ್ ಇ ಡಿ ಸುಧಾರಣೆಗಳು ಆಸಕ್ತಿದಾಯಕ ಅಧ್ಯಯನ ವಸ್ತುಗಳಾಗಿವೆ. ಪ್ರಧಾನ ಮಂತ್ರಿ ಉಜ್ವಲ ಯೋಜನೆ  ಗ್ರಾಮೀಣ ಮತ್ತು ಹಿಂದುಳಿದ ಕುಟುಂಬಗಳಿಗೆ ಎಲ್ಪಿಜಿಯಂತಹ ಶುದ್ಧ ಅಡುಗೆ ಇಂಧನ ಲಭ್ಯವಾಗುವಂತೆ ಮಾಡುವ ಉದ್ದೇಶದ ಒಂದು ಪ್ರಮುಖ ಯೋಜನೆಯಾಗಿದೆ. ಇದರ ಅಡಿಯಲ್ಲಿ, ಭಾರತ ಸರ್ಕಾರವು 9.5 ಕೋಟಿ ಕುಟುಂಬಗಳಿಗೆ ಎಲ್ಪಿಜಿ ಸಂಪರ್ಕವನ್ನು ಖಚಿತಪಡಿಸಿದೆ.
ಸರ್ಕಾರದ ರಾಷ್ಟ್ರೀಯ ಹಸಿರು ಹೈಡ್ರೋಜನ್ ಮಿಷನ್ ಹಸಿರು ಹೈಡ್ರೋಜನ್ ಉತ್ಪಾದನೆಗೆ ಸಮಗ್ರ ಕ್ರಿಯಾ ಯೋಜನೆಯನ್ನು ಒದಗಿಸುತ್ತದೆ ಮತ್ತು ಅದನ್ನು ಕೈಗೆಟುಕುವ ಮತ್ತು ಲಭ್ಯತೆಯ ಇಂಧನ ವಾಹಕವನ್ನಾಗಿ ಮಾಡುತ್ತದೆ.
ನವೀಕರಿಸಬಹುದಾದ ಇಂಧನಕ್ಕೆ ಸಂಬಂಧಿಸಿದಂತೆ ಸೌರ ಶಕ್ತಿಯು ಭಾರತದ ನೀತಿಯ ಮತ್ತೊಂದು ಪ್ರಮುಖ ಅಂಶವಾಗಿದೆ. 2015 ರಲ್ಲಿ, ಪ್ರಧಾನಿ ಮೋದಿ ನೇತೃತ್ವದ ಭಾರತ ಸರ್ಕಾರವು ಅಂತರರಾಷ್ಟ್ರೀಯ ಸೌರ ಒಕ್ಕೂಟವನ್ನು ಸ್ಥಾಪಿಸಲು ಪ್ರಸ್ತಾಪಿಸಿತು, ಇಂಧನ ಪರಿಹಾರಗಳನ್ನು ನವೀಕರಿಸಬಹುದಾದ ಮೂಲಗಳಿಗೆ, ಪ್ರಾಥಮಿಕವಾಗಿ ಸೌರ ಶಕ್ತಿಗೆ ಬದಲಾಯಿಸುವ ಮೂಲಕ ಹವಾಮಾನ ಬದಲಾವಣೆಯನ್ನು ತಗ್ಗಿಸುವುದು ಇದರ ದೃಷ್ಟಿಕೋನವಾಗಿದೆ.
ಥೀಮ್ 3: ಶಾಂತಿ-ನಿರ್ಮಾಣ ಮತ್ತು ಸಮನ್ವಯ: ಯುದ್ಧವಿಲ್ಲದ ಯುಗಕ್ಕೆ ನಾಂದಿ
ಶ್ವೇತಪತ್ರವು ಕೋವಿಡ್ -19 ಸಾಂಕ್ರಾಮಿಕ ಮತ್ತು ನಡೆಯುತ್ತಿರುವ ಜಾಗತಿಕ ಸಂಘರ್ಷಗಳ ನಂತರ ಶಾಂತಿ ಮತ್ತು ಸಮೃದ್ಧಿಯ ಜಗತ್ತನ್ನು ಸ್ಥಾಪಿಸುವತ್ತ ಗಮನ ಕೇಂದ್ರೀಕರಿಸುತ್ತದೆ. ಸಂಘರ್ಷ ತಡೆಗಟ್ಟುವಿಕೆ ಮತ್ತು ಶಾಂತಿ ನಿರ್ಮಾಣದ ಮೇಲೆ ಜಾಗತಿಕ ಒಮ್ಮತವನ್ನು ಸುಗಮಗೊಳಿಸುವುದು, ಜಾಗತಿಕವಾಗಿ ಅಭಿವೃದ್ಧಿ ಹೊಂದಿದ ಮತ್ತು ಹಿಂದುಳಿದ ರಾಷ್ಟ್ರಗಳ ನಡುವೆ ಸಮಾನ ಸಹಯೋಗವನ್ನು ಉತ್ತೇಜಿಸುವುದು ಮತ್ತು ಸಂಘಟಿತ ಪ್ರಯತ್ನಗಳ ಮೂಲಕ ಭಯೋತ್ಪಾದನೆಯನ್ನು ಎದುರಿಸುವುದು ಈ ವಿಭಾಗದ ಪ್ರಮುಖ ಅಂಶವಾಗಿದೆ.
ಆಂತರಿಕ ಮತ್ತು ಬಾಹ್ಯ ಸಂಘರ್ಷಗಳು, ಸಾಮಾಜಿಕ-ಆರ್ಥಿಕ ಸ್ಥಿರತೆಯ ಅಗತ್ಯ ಮತ್ತು ಯುದ್ಧಗಳನ್ನು ತಡೆಗಟ್ಟುವಲ್ಲಿ ಶಾಂತಿ-ನಿರ್ಮಾಣ ಪ್ರಯತ್ನಗಳಲ್ಲಿ ಭಾರತದ ಅನುಭವದಿಂದ ಪಾಠಗಳನ್ನು ತೆಗೆದುಕೊಳ್ಳಲಾಗಿದೆ. ಜಿ-20 ರಾಷ್ಟ್ರಗಳು ತನ್ನ ಸಾಮಾಜಿಕ-ಆರ್ಥಿಕ ನೀತಿಗಳನ್ನು ರೂಪಿಸುವಲ್ಲಿ ಮತ್ತು ಅನುಷ್ಠಾನಗೊಳಿಸುವಲ್ಲಿ ಮತ್ತು ಪ್ರಕ್ಷುಬ್ಧ ಪ್ರದೇಶಗಳಲ್ಲಿ ಪರಿಣಾಮಕಾರಿ ಶಾಂತಿ-ನಿರ್ಮಾಣ ಪ್ರಯತ್ನಗಳನ್ನು ರೂಪಿಸುವಲ್ಲಿ ಭಾರತದ ಅನುಭವದಿಂದ ಕಲಿಯಬಹುದು.
"ವಸುಧೈವ ಕುಟುಂಬಕಂ" ಅಥವಾ "ದಿ ವರ್ಲ್ಡ್ ಈಸ್ ಎ ಫ್ಯಾಮಿಲಿ" - ಇಡೀ ವಿಶ್ವವೇ ಒಂದು ಕುಟುಂಬ ತತ್ವದ ಆಧಾರದ ಮೇಲೆ ಭಾರತೀಯ ರಾಜತಾಂತ್ರಿಕ ನೀತಿಯನ್ನು ಮಧ್ಯಪ್ರಾಚ್ಯ, ಉಕ್ರೇನ್ ಮತ್ತು ಅಫ್ಘಾನಿಸ್ತಾನದಂತಹ ದೇಶಗಳಲ್ಲಿ ಭಾರತದ ರಕ್ಷಣಾ ಕಾರ್ಯಾಚರಣೆಗಳ ಸಮಯದಲ್ಲಿ ಪ್ರದರ್ಶಿಸಲಾಗಿದೆ.
ಪ್ರಜಾಸತ್ತಾತ್ಮಕ ಶಾಂತಿ ನಿರ್ಮಾಣದಲ್ಲಿ ಭಾರತದ ಯಶಸ್ಸನ್ನು ದೇಶದ ಈಶಾನ್ಯ ಪ್ರದೇಶದಲ್ಲಿ ಮತ್ತು ಸಾಂವಿಧಾನಿಕ ಶಾಂತಿ ನಿರ್ಮಾಣದಲ್ಲಿ 370 ನೇ ವಿಧಿಯ ತಿದ್ದುಪಡಿ ಮತ್ತು 35 ನೇ ವಿಧಿಯ ರದ್ದತಿಯ ಮೂಲಕ ಕಾಣಬಹುದು. ಬಲದ ಬಳಕೆಯಿಲ್ಲದೆ ಶಾಂತಿ ನಿರ್ಮಾಣ ಮತ್ತು ಸಮನ್ವಯವು ನಿಜವಾಗಿಯೂ ಸಾಧ್ಯ ಎಂಬ ಮಾರ್ಗವನ್ನು ಭಾರತ ತೋರಿಸಿದೆ ಮತ್ತು ಅಂತಹ ಶಾಂತಿಯು, ಒಮ್ಮೆ ಸ್ಥಾಪಿತವಾದರೆ ಅದು ಸಹಜವಾಗಿ ಶಾಶ್ವತವಾಗಿರುತ್ತದೆ.
ಥೀಮ್ 4: ಹಂಚಿಕೆಯ ಭವಿಷ್ಯ: ಪ್ರಜಾಪ್ರಭುತ್ವ ಮತ್ತು ಆಡಳಿತದಲ್ಲಿ ಯುವಜನತೆ
ರಚನಾತ್ಮಕ ಅಡೆತಡೆಗಳು ಮತ್ತು ರಾಜಕೀಯ ಹಣಕಾಸು ಮತ್ತು ಮಾರ್ಗದರ್ಶನದಂತಹ ವೈಯಕ್ತಿಕ ಹೋರಾಟಗಳು ಸೇರಿದಂತೆ ಶಾಸಕಾಂಗ ಮತ್ತು ರಾಜಕೀಯದಲ್ಲಿ ಯುವಕರಿಗೆ ಇರುವ ಸವಾಲುಗಳ ಬಗ್ಗೆ ಶ್ವೇತಪತ್ರವು ಹೇಳುತ್ತದೆ.
ವೈ20 ಇಂಡಿಯಾ ಅಡಿಯಲ್ಲಿ ತಳಮಟ್ಟದ ಯುವ ನಾಯಕತ್ವವನ್ನು ಹೆಚ್ಚಿಸುವುದು ಪ್ರಮುಖ ಆದ್ಯತೆಯ ಕ್ಷೇತ್ರವಾಗಿದೆ, ಏಕೆಂದರೆ ಯುವ ನಾಯಕರನ್ನು ಸಬಲೀಕರಣಗೊಳಿಸುವುದು ಅವರ ಬಳಕೆಯಾಗದ ಸಾಮರ್ಥ್ಯವನ್ನು ಬಳಸಿಕೊಳ್ಳುವುದು ಮತ್ತು ಮುಖ್ಯವಾಹಿನಿಗೆ ತರುವುದು ಪರಿಣಾಮಕಾರಿ ಮಾರ್ಗವಾಗಿದೆ.
ಎಲೆಕ್ಟ್ರಾನಿಕ್ಸ್ ಮತ್ತು ಮಾಹಿತಿ ತಂತ್ರಜ್ಞಾನ ಸಚಿವಾಲಯದ ಅಡಿಯಲ್ಲಿ ರಾಷ್ಟ್ರೀಯ ಮಾಹಿತಿ ಕೇಂದ್ರ  ಭಾರತೀಯ ವಿದ್ಯಾರ್ಥಿಗಳಿಗೆ 'ಡಿಜಿಟಲ್ ಇಂಡಿಯಾ ಇಂಟರ್ನ್ಶಿಪ್' ಅನ್ನು ನೀಡುತ್ತದೆ, ಅಲ್ಲಿ ಅವರು ಪ್ರಾಯೋಗಿಕ ವಿಶ್ಲೇಷಣೆ, ನೀತಿ ಅಧ್ಯಯನಗಳಂತಹ ನೀತಿ ವಿಧಾನಗಳನ್ನು ಸೃಷ್ಟಿಸುವ ಮೂಲಕ ನೀತಿ ನಿರೂಪಣೆ ಪ್ರಕ್ರಿಯೆಯಲ್ಲಿ ಭಾಗವಹಿಸುತ್ತಾರೆ.
ಇದಲ್ಲದೆ, ಮಹತ್ವಾಕಾಂಕ್ಷೆಯ ಸರ್ಕಾರಿ ಉಪಕ್ರಮಗಳಾದ ಯುವ 2.0 ಕಾರ್ಯಕ್ರಮ, MyGov ಉಪಕ್ರಮ ಮತ್ತು ರಾಷ್ಟ್ರೀಯ ಯುವ ನೀತಿಗಳು ಈ ಉದ್ದೇಶಗಳನ್ನು ಸಾಧಿಸುವಲ್ಲಿ ಮುಂಚೂಣಿಯಲ್ಲಿವೆ.
ಥೀಮ್ 5: ಆರೋಗ್ಯ, ಯೋಗಕ್ಷೇಮ ಮತ್ತು ಕ್ರೀಡೆ: ಯುವಜನತೆಗಾಗಿ ಕಾರ್ಯಸೂಚಿ
ನಾವು ಡಿಜಿಟಲ್ ಜಗತ್ತಿನಲ್ಲಿ ಮುನ್ನಡೆಯುತ್ತಿರುವುದರಿಂದ, ನಮ್ಮ ಹೆಚ್ಚಿನ ಸೇವೆಗಳು ವರ್ಚುವಲ್ ಪ್ಲಾಟ್ಫಾರ್ಮ್ಗೆ ಪರಿವರ್ತನೆಯಾಗುತ್ತಿವೆ, ಆದಾಗ್ಯೂ, ಆರೋಗ್ಯ ಕ್ಷೇತ್ರದಲ್ಲಿ ಪರಿವರ್ತನೆಯು ಇನ್ನೂ ವೇಗವನ್ನು ಪಡೆಯಬೇಕಾಗಿದೆ. ಅಲ್ಲದೆ, ಡಿಜಿಟಲ್ ಸಾಕ್ಷರತೆ, ತಾಂತ್ರಿಕ ಮತ್ತು ಭಾಷಾ ಅಡೆತಡೆಗಳಲ್ಲಿನ ವ್ಯತ್ಯಾಸಗಳಿಂದಾಗಿ ಡಿಜಿಟಲ್ ಆರೋಗ್ಯ ಸೇವೆಗಳು ಪ್ರಪಂಚದ ಜನಸಂಖ್ಯೆಯ ಹೆಚ್ಚಿನ ಭಾಗವನ್ನು ತಲುಪಿಲ್ಲ. ಜನಸಂಖ್ಯೆಯ ಗಣನೀಯ ಭಾಗವು ಸಾರ್ವಜನಿಕ ಆರೋಗ್ಯ ಸೇವೆಗಳಿಗೆ ಪ್ರವೇಶವನ್ನು ಹೊಂದಿಲ್ಲ ಮತ್ತು ಅವರ ಸ್ವಂತ ಆರೋಗ್ಯ ರಕ್ಷಣೆಗಾಗಿ ವೆಚ್ಚ ಮಾಡಬೇಕಾಗಿದೆ. ಹೆಚ್ಚಿನ ಹಣದ ವೆಚ್ಚಗಳು ದುರ್ಬಲ ವರ್ಗಗಳ ಜನರನ್ನು ಬಡತನದಲ್ಲಿ ಸಿಲುಕಿಸುತ್ತವೆ. ಆದ್ದರಿಂದ, ಆರೋಗ್ಯ ರಕ್ಷಣೆಯ ಹಣಕಾಸಿನ ಸಮಸ್ಯೆಯನ್ನು ಆದ್ಯತೆಯ ಮೇಲೆ ಪರಿಹರಿಸುವ ಅವಶ್ಯಕತೆಯಿದೆ.
ಈ ಎಲ್ಲ ಸವಾಲುಗಳ ನಡುವೆ, ಭಾರತವು ಭರವಸೆಯ ದಾರಿದೀಪವಾಗಿ ಹೊರಹೊಮ್ಮಿದೆ, ಈ ಸಮಸ್ಯೆಗಳ ವಿರುದ್ಧ ಹೋರಾಟದಲ್ಲಿ ಮುಂಚೂಣಿಯಲ್ಲಿದೆ. ಆಯುಷ್ಮಾನ್ ಭಾರತ ಅಭಿಯಾನ ಮತ್ತು ಪ್ರಧಾನ ಮಂತ್ರಿ ಜನೌಷಧಿ ಕೇಂದ್ರಗಳಂತಹ ಯೋಜನೆಗಳು ಸಮಾಜದ ಹಿಂದುಳಿದ ವರ್ಗಗಳಿಗೆ ಗುಣಮಟ್ಟದ ಆರೋಗ್ಯ ಸೌಲಭ್ಯಗಳು ದೊರೆಯುವಂತೆ ಮಾಡಿವೆ.
ಸಾಂಕ್ರಾಮಿಕದ ಮಧ್ಯೆ ದೊಡ್ಡ ಪ್ರಮಾಣದ ಲಸಿಕಾ ಅಭಿಯಾನಗಳನ್ನು ಯೋಜಿಸಲು ಮತ್ತು ಕಾರ್ಯಗತಗೊಳಿಸಲು ಕೋವಿನ್ ಪೋರ್ಟಲ್ ಮೂಲಕ ಅತ್ಯಾಧುನಿಕ ತಂತ್ರಜ್ಞಾನಗಳನ್ನು ಅಳವಡಿಸಿಕೊಂಡು ಭಾರತವು ತನ್ನ ಡಿಜಿಟಲ್ ಆರೋಗ್ಯ ಸಾಮರ್ಥ್ಯಗಳನ್ನು ಪ್ರದರ್ಶಿಸಿದೆ. ಪ್ರಪಂಚದಾದ್ಯಂತದ ವಿವಿಧ ದೇಶಗಳಿಗೆ ಅಗತ್ಯ ಔಷಧಗಳು, ಲಸಿಕೆಗಳು ಮತ್ತು ಇತರ ಆರೋಗ್ಯ ಸಾಧನಗಳನ್ನು ಒದಗಿಸುವ ಮೂಲಕ ಭಾರತವು "ವಸುಧೈವ ಕುಟುಂಬಕಂ" ತತ್ವಕ್ಕೆ ಬದ್ಧವಾಗಿದೆ.
ಇದಲ್ಲದೆ, ಆಯುಷ್ ಸಚಿವಾಲಯವನ್ನು ಸ್ಥಾಪಿಸುವ ಮೂಲಕ ಸಾಂಪ್ರದಾಯಿಕ ಔಷಧವನ್ನು ಆಧುನಿಕ ಔಷಧದೊಂದಿಗೆ ಸಂಯೋಜಿಸುವ ನಿಟ್ಟಿನಲ್ಲಿ ಭಾರತವು ಮಹತ್ವದ ಹೆಜ್ಜೆಯನ್ನು ಇಟ್ಟಿದೆ. ಇದು ವ್ಯವಸ್ಥಿತ ಮಟ್ಟದಿಂದ ತಳಮಟ್ಟದವರೆಗೆ ಸಾಂಪ್ರದಾಯಿಕ ಔಷಧ ಪದ್ಧತಿಗಳ ಅಳವಡಿಕೆ ಮತ್ತು ಉತ್ತೇಜನವನ್ನು ಮೇಲ್ವಿಚಾರಣೆ ಮಾಡುತ್ತದೆ.
ಭಾರತವು ಖೇಲೋ ಇಂಡಿಯಾ ಯೋಜನೆಯನ್ನು ಪರಿಚಯಿಸುವ ಮೂಲಕ ಜೀವನಶೈಲಿಯ ಭಾಗವಾಗಿ ಕ್ರೀಡೆಗಳನ್ನು ಉತ್ತೇಜಿಸಲು ಕ್ರಮಗಳನ್ನು ಕೈಗೊಂಡಿದೆ, ಇದರಲ್ಲಿ ದೇಶದ ವಿವಿಧ ಭಾಗಗಳಿಂದ ನೂರಾರು ಯುವ ಕ್ರೀಡಾಪಟುಗಳು ಭಾಗವಹಿಸುತ್ತಾರೆ. ಕ್ರೀಡಾಕೂಟವು ರಾಷ್ಟ್ರೀಯವಾಗಿ ದೂರದರ್ಶನದಲ್ಲಿ ಪ್ರಸಾರವಾಗುತ್ತದೆ.
ಕಳೆದ ಕೆಲವು ವರ್ಷಗಳಲ್ಲಿ, ಪ್ರಧಾನಮಂತ್ರಿಯವರು ಭಾರತದ ಅಭಿವೃದ್ಧಿ ಪಯಣದಲ್ಲಿ ಯುವಜನತೆಯನ್ನು ಪ್ರಮುಖ ಪಾಲುದಾರರನ್ನಾಗಿ ಮಾಡಿದ್ದಾರೆ ಮತ್ತು ಇದನ್ನೇ ಶ್ವೇತಪತ್ರದಲ್ಲಿ ಹೊರತರಲಾಗಿದೆ.